Broj: 711-I-2100-P-437-22/23-05-24

Zagreb, 29. rujna 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI), **u predmetu obveznika Ivana Bugarina, OIB:…………….., gradonačelnika Grada Trilja**,na 26. sjednici održanoj 29. rujna 2023. godine, donosi sljedeću

**ODLUKU**

1. **Obveznik Ivan Bugarin, gradonačelnik Grada Trilja, nepodnošenjem godišnje imovinske kartice za 2021. godinu do 31. siječnja 2022. godine, počinio je povredu odredbe članka 10. stavka 4. ZSSI-a.**
2. **Za povredu iz točke I. ove izreke, obvezniku Ivanu Bugarinu izriče se sankcija u obliku opomene.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo da obveznik Ivan Bugarin, gradonačelnik Grada Trilja, nije podnio imovinsku karticu povodom godišnje obveze podnošenja imovinske kartice za 2021. godinu.

Obzirom je obveznik obnašao dužnost zamjenika gradonačelnika Grada Trilja u mandatu od 2017.-2021. godine i da trenutno obnaša dužnost gradonačelnika Grada Trilja od 07. lipnja 2021.godine, imenovani ima status obveznika sukladno članku 3. stavku 1. točki 34. ZSSI-a te je dužan postupati po odredbama ZSSI-a.

Kako je novi ZSSI stupio na snagu 25. prosinca 2021. godine, svim obveznicima koji su bili dužnosnici u smislu odredbi ZSSI/11-a, Povjerenstvo je 30. prosinca 2021. uputilo obavijest broj: 711-I-2209-R-269/21-01-18 od 28. prosinca 2021. godine, u kojoj ih je uputilo na obvezu podnošenja godišnje imovinske kartice za 2021. godinu, sukladno članku 10. stavku 4. ZSSI-a, uz iznimku da ne moraju podnijeti navedenu imovinsku karticu ako su podnijeli imovinsku karticu u prosincu 2021. u kojoj je prijavljeno imovinsko stanje s istekom navedene godine.

Uvidom u Registar obveznika Povjerenstvo je utvrdilo da je obveznik podnio imovinsku karticu povodom stupanja na dužnost koju je Povjerenstvo zaprimilo dana 07. srpnja 2021. godine te 31. siječnja 2023. godine povodom godišnje obveze podnošenja za 2022. godinu. Međutim, utvrđeno je i da obveznik nije podnio imovinsku karticu povodom godišnje obveze podnošenja za 2021.godinu.

Slijedom navedenog, Povjerenstvo je dana 25. travnja 2023. godine utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznika putem obavijesti broj:711-I-827-P-437-22/23-02-24 te je ujedno obveznik pozvan da se u roku od 15 dana očituje na činjenična utvrđenja iz predmetne obavijesti.

Dana 31. svibnja 2023. godine zaprimljeno je očitovanje imenovanog obveznika u kojem navodi da na njegovoj strani nije postojala namjera za izbjegavanje zakonske obveze u vidu podnošenja imovinske kartice za 2021. godinu, već da se radi o očitom previdu s njegove strane. Nadalje, naveo je da nije ni izvršio uvid u sadržaj poruke registracijskog e-maila pa nije bio ni svjestan da je propustio izvršiti svoju zakonsku obvezu jer da se u svojem svakodnevnom postupanju, a posebno prilikom izvršavanja svoje dužnosti, uvijek nastoji pridržavati pozitivnih propisa Republike Hrvatske i ispoštovati sve zakonske obveze. Također je naveo da je jasno da je riječ o očitoj omašci u postupanju, s obzirom da je uredno podnosio imovinske kartice za sve godine koje prethode 2021. godini, kao i da je podnio imovinsku karticu za 2022. godinu. Nadalje, obveznik je kao prilog očitovanju dostavio i Karticu poreza na dohodak od nesamostalnog rada -Obrazac PK izdan 06. srpnja 2021. te naveo da je iz iste vidljivo da nije došlo do promjene iskazanih podataka. Također, dostavio je i Potvrdu o visini dohodaka i primitaka za 2021. godinu izdanu od Porezne uprave, Područnog ureda Split, Ispostave Sinj dana 26. svibnja 2023. i naveo da je iz iste također razvidno kako tijekom izvještajnog razdoblja za predmetnu 2021. godinu, a uz istodobnu usporedbu podataka iz imovinskih kartica za prethodnu i narednu godinu, nije došlo do značajnijih promjena ili odstupanja u visini njegovog dohotka i primitaka, iz čega se jasno ogleda zaključak da nije došlo ni do nastanka nikakve potencijalne okolnosti koja bi ukazivala na možebitno narušavanje javnog interesa tijekom njegovog obavljanja javnih dužnosti.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Budući je nesporno utvrđeno da obveznik Ivan Bugarin nije podnio imovinsku karticu za 2021.godinu do 31. siječnja 2022 godine, počinio je povredu članka 10. stavka 4. ZSSI-a.

**Povjerenstvo pritom ističe kako je obveznik i nadalje u obvezi podnijeti imovinsku karticu za 2021. godinu te ga poziva da istu dostavi u što kraćem roku.**

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

U ovom konkretnom slučaju, Povjerenstvo je obvezniku izreklo sankciju opomene. Prilikom odmjeravanja vrste sankcije prije svega je obzir uzelo činjenicu da je obveznik prilikom ranijih obnašanja dužnosti podnosio imovinske kartice, kao i da je uredno ispunio obvezu za 2022. godinu do 31. siječnja 2023. godine, čime su i Povjerenstvo i javnost stekli uvid u njegovo posljednje imovinsko stanje. Dakle, Povjerenstvo kao olakotnu okolnost obvezniku uzima u obzir činjenicu da je, osim navedenog propusta, podnosio imovinske kartice povodom ranijih obnašanja dužnosti, slijedom čega smatra da je izricanje sankcije opomene svrsishodno obzirom na sve navedene okolnosti slučaja.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Ivan Bugarin, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana